Í bandaríska sendiráðinu var grannt fylgst með viðbrögðum Íslendinga við brotthvarfi Bandaríkjahers frá Keflavíkurflugvelli . Í nokkrum leyniskjölum frá bandaríska sendiráðinu , sem Fréttablaðið hefur undir höndum og birt verða á vefsíðunni Wikileaks , lýsir Carol van Voorst , þáverandi sendiherra Bandaríkjanna hér á landi , vonbrigðum og andstöðu íslenskra ráðamanna með þessa ákvörðun . „ Ef fimm stig sorgarviðbragða eru afneitun , reiði , samningaviðræður , þunglyndi og sátt , þá eru sumir íslenskra gáfumanna nú komnir á reiðistigið , " skrifar van Voorst þann 20. mars 2006 , nokkrum dögum eftir að Bandaríkin tilkynntu ákvörðun sína um brotthvarfið . Nokkrum dögum síðar leggur hún til að Bandaríkjamenn hvetji Íslendinga til að afla sér fræðslu um varnarmál og sætta sig við að þeir þurfi sjálfir að taka ábyrgð á vörnum landsins . „ Jafnvel þótt Bandaríkin tryggi áfram varnir þeirra , sem auðugt ríki og aðili að NATO , " skrifar hún hálfum mánuði eftir að Bandaríkin tilkynntu um brottför hersins , „ þá þurfa Íslendingar að taka þátt í kostnaðinum af vörnum sínum og íslenskir embættismenn munu loksins þurfa að gera heimavinnuna sína varðandi öryggismál svo þeir verði upplýstir neytendur . " Ári eftir brotthvarf hersins , haustið 2007 , skýrir van Voorst síðan frá því að Björn Bjarnason dómsmálaráðherra og aðrir á Íslandi hafi „ verið nánast aðframkomnir af „ Ég sagði þér það " - veikinni " eftir að rússneskar herþotur tóku að gera vart við sig nálægt Íslandi og víðar á Norður-Atlantshafi . Þeir líti svo á að Bandaríkin hafi gert hernaðarleg mistök með því að kalla herinn heim einmitt þegar loftslagsbreytingar með auknum skipaferðum og olíuvinnslu á Norðurslóðum blasi við . Síðastliðið haust átti þáverandi staðgengill sendiherra , Sam Watson , síðan viðræður við Össur Skarphéðinsson utanríkisráðherra , þar sem Össur segir ákvörðun Bandaríkjamanna hafa verið „ bölvuð mistök " , jafnvel þótt hann segist skilja rökin að baki þeirri ákvörðun og nauðsyn þess að draga úr kostnaði . Hann sagðist telja að Bandaríkin hefðu átt að hafa „ einhvers konar viðveru áfram á Íslandi til að verja hagsmuni sína á norðurslóðum . " - gb